## Pravilnik o izboru, načinu i postupku ostvarivanja prava osoba koje pružaju njegu i pomoć HRVI iz Domovinskog rata 100 I. skupine

### NN 43/2005 (4.4.2005.), Pravilnik o izboru, načinu i postupku ostvarivanja prava osoba koje pružaju njegu i pomoć HRVI iz Domovinskog rata 100 I. skupine

# MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

**827**

Na temelju članka 108. točke 9., a u svezi s
člancima 85. i 86. Zakona o pravima hrvatskih branitelja iz Domovinskog rata i
članova njihovih obitelji (»Narodne novine« broj 174/04.), potpredsjednica
Vlade Republike Hrvatske i ministrica obitelji, branitelja i međugeneracijske
solidarnosti, donosi

## PRAVILNIK

### O IZBORU, NAČINU I POSTUPKUOSTVARIVANJA PRAVA OSOBA KOJE PRUŽAJU NJEGU I POMOĆ HRVI IZ DOMOVINSKOG RATA 100% I. SKUPINE

I. OPĆE ODREDBE

Članak 1.

Ovim se Pravilnikom uređuju uvjeti koje trebaju
ispunjavati osobe da bi mogle pružati potrebnu njegu i pomoć hrvatskome ratnom
vojnom invalidu iz Domovinskog rata 100% I. skupine (u daljnjem tekstu:HRVI),
postupak za ostvarivanje prava iz predmetnog odnosa i mjerila za sam izbor, te
način ostvarivanja prava na naknadu plaće, prava iz mirovinskog i zdravstvenog
osiguranja, doplatka za djecu i prava na zapošljavanje.

Članak 2.

Pravo na naknadu plaće, prava iz mirovinskog i
zdravstvenog osiguranja, prava na doplatak za djecu, prava za vrijeme
nezaposlenosti na temelju članka 85. stavka 2. Zakona o pravima hrvatskih
branitelja iz Domovinskog rata i članova njihovih obitelji, ostvaruje
njegovatelj koji pruža usluge njege i pomoći HRVI kao zaposlena osoba prema poseb­nim propisima (u daljnjem
tekstu: njegovatelj).

Članak 3.

Prava
propisana ovim Pravilnikom ostvaruju i koriste, u pravilu, državljani Republike
Hrvatske.

Iznimno, prava iz stavka 1. ovog članka mogu
ostvariti i koristiti stranci ako ispunjavaju uvjete iz posebnih zakona i ovog
Pravilnika.

II. OSOBA KOJA PRUŽA
NJEGU I POMOĆ

– NJEGOVATELJ –

Članak 4.

Status
njegovatelja može ostvariti osoba koja je:

–
član obitelji HRVI, osim djeteta, odnosno studenta dok ima status redovnog
učenika, odnosno studenta,

–
nezaposlena osoba,

–
umirovljenik, osim korisnika starosne ili invalidske mirovine ostvarene po
osnovi opće nesposobnosti za rad,

–
stranac.

Članak 5.

Članom obitelji HRVI, u smislu ovog Pravilnika,
smatra se bračni i izvanbračni drug, djeca HRVI, posvojenik, posvojitelj, pastorčad, roditelji, maćeha, očuh, te brat i
sestra.

Članak 6.

Status
njegovatelja ne može ostvariti osoba:

–
kojoj je oduzeta poslovna sposobnost,

–
kojoj je uskraćeno roditeljsko pravo odnosno skrbništvo,

–
koja pored prava na starosnu ili invalidsku mirovinu koristi doplatak za tuđu
njegu i pomoć.

Članak 7.

Za
stjecanje statusa njegovatelja izabrana osoba mora ispunjavati sljedeće uvjete:

–
opća psihofička i zdravstvena sposobnost,

–
da nije osuđivana niti se protiv nje vodi kazneni postupak,

–
da joj nije oduzeto roditeljsko pravo, odnosno skrbništvo,

–
da nije u radnom odnosu, odnosno da ne obavlja samostalnu gospodarsku,
profesionalnu ili djelatnost poljoprivrede i šumarstva

–
da je osposobljena za pružanje usluga njege i pomoći.

III. POSTUPAK ZA
OSTVARIVANJE PRAVA

Članak 8.

O statusu njegovatelja i ostvarivanju prava po
toj osnovi rješava u prvom stupnju nadležan ured državne uprave u jedinici
područne (regionalne) uprave, odnosno nadležno upravno tijelo Grada Zagreba.

Članak 9.

Zahtjev za uslugom osobe za pružanje njege i
pomoći podnosi HRVI te predlaže osobu ili osobe za status njegovatelja.

Zahtjev se podnosi mjesnome nadležnom uredu
državne uprave u jedinici područne (regionalne) uprave, odnosno nadležnom
upravnom tijelu Grada Zagreba.

U slučaju kada HRVI koji je podnio zahtjev za
izbor njegovatelja, ne predloži osobu za taj izbor, ured državne uprave u
jedinici područne (regionalne) uprave, odnosno nadležno upravno tijelo Grada
Zagreba zatražit će od Hrvatskog zavoda za zapošljavanje da predlože
njegovatelja.

Obrazac zahtjeva sastavni je dio ovog
Pravilnika.

Članak 10.

Zaprimanjem zahtjeva iz članka 9. ovog
Pravilnika mjesno nad­ležan ured državne uprave u
jedinici područne (regionalne) uprave, odnosno nadležno upravno tijelo Grada
Zagreba upućuje predloženu osobu ili osobe liječniku specijalistu medicine rada
na ocjenu opće psihofizičke i zdravstvene sposobnosti za pružanje usluga njege
i pomoći HRVI.

Članak 11.

Predloženi njegovatelji moraju proći tečaj
osposobljavanja za pružanje njege i pomoći, koje organizira Zdravstvena
ustanova s kojom je Ministarstvo obitelji, branitelja i međugeneracijske
solidarnosti potpisalo ugovor.

Pohađanja tečaja iz stavka 1. ovog članka
oslobođene su osobe zdravstvene struke predložene za njegovatelje, odnosno one
predložene osobe koje su već ranije prošle tečaj osposobljavanja za pružanje
njege i pomoći.

Tečaj osposobljavanja iz stavka 1. ovog članka
može trajati najviše pet dana.

Nakon završetka tečaja osposobljavanja za
pružanje njege i pomoći zdravstvena ustanova organizira provjeru znanja
polaznika tečaja.

Zdravstvena ustanova polaznicima koji su
uspješno završili tečaj izdaje potvrdu.

Članak 12.

Osoba predložena za status njegovatelja dužna je
mjesno nadležnom uredu državne uprave u jedinici područne (regionalne) uprave,
odnosno nadležnom upravnom tijelu Grada Zagreba dostaviti sljedeću
dokumentaciju:

a) AKO JE NEZAPOSLENA

– rodni list,

– domovnicu,

– potvrdu Centra za socijalni skrb da osobi nije
oduzeta poslovna sposobnost, odnosno roditeljsko pravo,

– suglasnost HRVI ako nije sam predložio
njegovatelja,

– potvrdu o nekažnjavanju,

– potvrdu o nezaposlenosti,

– radnu knjižicu,

– kratak životopis,

– dokaz o stečenoj stručnoj spremi,

– potvrdu da nije zdravstveno osigurana po
osnovi zaposlenja, samostalne gospodarske, profesionalne ili djelatnosti
poljoprivrede i šumarstva

– broj štedne knjižice odnosno tekućeg računa na
koji želi da mu bude uplaćivana naknada plaće

b) AKO JE UMIROVLJENIK

– rodni list,

– domovnicu,

– potvrdu Centra za socijalnu skrb da osobi nije
oduzeta poslovna sposobnost, odnosno roditeljsko pravo,

– suglasnost HRVI, ako nije sam predložio
njegovatelja,

– potvrdu o nekažnjavanju,

– rješenje o stjecanju prava na mirovinu,

– kratak životopis,

– dokaz o stečenoj stručnoj spremi,

– potvrdu da nije korisnik doplatka za tuđu
njegu i pomoć,

– broj štedne knjižice odnosno tekućeg računa na
koji želi da mu bude uplaćivana naknada plaće.

Ako predložena osoba iz stavka 1. ovog članka
nije državljanin Republike Hrvatske, mora uz potrebnu dokumentaciju priložiti i
preslik radne dozvole.

MJERILA ZA IZBOR

Članak 13.

Cjelokupni spis predmeta s dokumentacijom
propisanom u članku 12. ovog Pravilnika zajedno s liječničkom potvrdom o
psihofizičkoj i zdravstvenoj sposobnosti, potvrdom o završetku osposobljavanja,
mjesno nadležan ured državne uprave u jedinici područne (regionalne) uprave,
odnosno nadležno upravno tijelo Grada Zagreba dostavlja Stručnoj komisiji za
davanje mišljenja o izboru njegovatelja Ministarstva obitelji, branitelja i
međugeneracijske solidarnosti.

Stručna komisija za davanje mišljenja o izboru
njegovatelja u roku od osam dana od zaprimanja predmeta daje mišljenje:

– o odabiru njegovatelja u slučajevima kada je
predloženo više njegovatelja

– o ispunjavanju uvjeta i nadnevku utvrđivanja
statusa njegovatelja.

Prilikom donošenja mišljenja iz stavka 1. ovog
članka Stručna komisija mora se rukovoditi sljedećim kriterijima:

– viši stupanj stručne osposobljenosti u
zdravstvenoj struci

– boljem psihofizičkom stanju

– boljom komunikativnošću.

Članak 14.

Članove Stručne komisije za davanje mišljenja o
izboru njegovatelja, imenuje ministrica obitelji, branitelja i međugeneracijske
solidarnosti.

Članak 15.

Mjesno nadležan ured državne uprave u jedinici
područne (regionalne) uprave, odnosno nadležno upravno tijelo Grada Zagreba
dužno je, u roku osam dana od primitka mišljenja Stručne komisije, donijeti
rješenje o izboru njegovatelja.

U rješenju o izboru njegovatelja obavezno se
moraju navesti osobni podaci o HRVI kojem se pruža navedena usluga.

Status njegovatelja vremenski je sukladan
trajanju utvrđenog statusa HRVI i može trajati određeno i neodređeno vrijeme.

U rješenju iz stavka 1. ovog članka mora se
navesti i trajanje usluge na način da se usluga pruža dok ne nastupe okolnosti
iz članka 17. ovog Pravilnika.

Dva primjerka konačnog rješenja iz stavka 1.
ovoga članka zajedno s preslikom spisa, mjesno nadležano
ured državne uprave u jedinici područne (regionalne) uprave, odnosno nadležno
upravno tijelo Grada Zagreba dostavlja Ministarstvu obitelji, branitelja i
međugeneracijske solidarnosti.

Članak 16.

Rješenje iz članka 15. postaje konačno istekom
žalbenog roka od 15 dana, odnosno ako je izjavljena žalba nakon donošenja
rješenja Ministarstva obitelji, branitelja i međugeneracijske solidarnosti.

IV. POČETAK, TRAJANJE I
PRESTANAK PRAVA

Članak 17.

Rješenjem mjesno nadležnog ureda državne uprave
u jedinici područne (regionalne) uprave, odnosno nadležnoga upravnog tijela
Grada Zagreba, utvrđuje se početak, trajanje i prestanak prava izabrane osobe u
statusu njegovatelja.

Početak prava na usluge njegovatelja pripadaju
od prvoga dana idućeg mjeseca od dana podnošenja zahtjeva, ako su ispunjeni
uvjeti za ostvarivanje prava.

Izabrana osoba u statusu njegovatelja koja iz
opravdana razloga ne može stupiti na rad dana navedenog u rješenju iz stavka 1.
ovog članka, dužna je o tome u roku tri dana, izvijestiti mjesno nadležni ured držav­ne uprave u jedinici područne (regionalne) uprave,
odnosno nadležno upravno tijelo Grada Zagreba.

U slučaju iz stavka 2. ovoga članka pristupa se
novom izboru od predloženih osoba za status njegovatelja.

Članak 18.

Danom
stjecanja statusa njegovatelja, izabrana osoba ostvaruje pravo:

–
na naknadu plaće u iznosu osobne invalidnine HRVI;

–
na mirovinsko osiguranje,

–
na zdravstveno osiguranje,

–
na doplatak za djecu.

Članak 19.

Zakon o državnim službenicima i namještenicima
(»Narodne novine« broj: 27/01), kao ni prava propisana Kolektivnim ugovorom o
državnim službenicima i namještenicima ne primjenjuju se na osobe sa statusom
njegovatelja.

Članak 20.

Prestanak prava izabrane osobe u statusu
njegovatelja nastupa:

– kada hrvatski branitelj izgubi status HRVI,
danom gubitka tog statusa na temelju konačna rješenja,

– kada HRVI zatraži promjenu osobe u statusu
njegovatelja – zadnjim danom mjeseca u kojem je zatražena promjena osobe u
statusu njegovatelja,

– ako nastupi okolnost koja predstavlja zakonsku
prepreku za obavljanje poslova usluge njege i pomoći HRVI zadnjim danom u
mjesecu kada je nastupila okolnost koja predstavlja zakonsku zapreku,

– na vlastiti zahtjev izabrane osobe u statusu
njegovatelja zadnjim danom u mjesecu kada je podnesen taj zahtjev,

– u slučaju smrti HRVI – danom smrti HRVI,

– u slučaju smrti njegovatelja – danom smrti.

Članak 21.

Osoba nakon prestanka pružanja usluge njege i
pomoći ostvaruje novčanu naknadu za vrijeme nezaposlenosti sukladno Zakonu o
posredovanju pri zapošljavanju i pravima za vrijeme nezaposlenosti (»Narod­ne
novine« br: 32/02., 86/02., 114/03. i 151/03.)

Članak 22.

Osoba u statusu njegovatelja koja je stupila na
bolovanje sukladno članku 22. stavku 2. Zakona o zdravstvenom osiguranju
(»Narod­ne novine« broj 94/01. i 177/04.) dužna je o tome u roku 24 sata mjesno
nadležnom uredu državne uprave u jedinici područne (regionalne) uprave, odnosno
nadležnom upravnom tijelu Grada Zagreba, dostaviti pisanu obavijest o trajanju
bolovanja na tiskanici propisanoj člankom 116. stavkom 3. Pravilnika o pravima,
uvjetima i načinu ostvarivanja prava iz osnovnoga zdravstvenog osiguranja (»Narodne
novine« 93/03. i 174/04.).

Ako bi bolovanje prema pisanoj obavijesti iz
stavka 1. ovog članka trebalo trajati duže od 42 dana, neovisno o tome
isplaćuje li se za te dane osobi njegovatelju naknada plaće zbog bolovanja na
teret sredstava Hrvatskog zavoda za zdravstveno osiguranje ili državnog
proračuna, njegovatelju se za razdoblje od 43. dana do prestanka bolovanja,
rješenjem mjesnoga nadležnog ureda državne uprave u jedinici područne
(regionalne) uprave, odnosno nadležnoga upravnog tijela Grada Zagreba, utvrđuje
mirovanje prava po osnovi statusa njegovatelja, a za HRVI pristupa se izboru
zamjenskog njegovatelja.

HRVI za vrijeme bolovanja njegovatelja u
trajanju do 42 dana ima pravo na smještaj u zdravstvenu ustanovu za medicinsku
rehabilitaciju na temelju odluke nadležnog Povjerenstva Ministarstva obitelji,
branitelja i međugeneracijske solidarnosti.

Osoba u statusu njegovatelja za vrijeme
bolovanja ima pravo na naknadu plaće sukladno propisima iz osnovnoga
zdravstvenog osiguranja.

Članak 23.

Naknada plaće za pružanje usluge njege i pomoći
izabranoj osobi u statusu njegovatelja isplaćuje se u mjesečnim iznosima i to
unazad putem tekućeg računa, odnosno štedne knjižice.

Osim prava na naknadu plaće njegovatelju se
vrijeme pružanja usluge njege i pomoći uračunava u mirovinski staž, a što je
ujedno osnova za ostvarivanje materijalnih prava za vrijeme nezaposlenosti i
svojstvo osiguranika s pravom na zdravstveno osiguranje.

Članak 24.

Za vrijeme dok HRVI koristi usluge za medicinsku
rehabilitaciju u zdravstvenoj ustanovi, dulje od 21 dan (zbog bolesti,
medicinske odnosno fizikalne rehabilitacije), izabrana osoba u statusu
njegovatelja ne ostvaruje pravo na naknadu plaće.

Članak 25.

Ministarstvo obitelji, branitelja i
međugeneracijske solidarnosti na temelju rješenja iz članka 15. ovog
Pravilnika, isplatit će naknadu plaće njegovateljima, uplaćivati doprinose na
naknadu plaće i iz plaće sukladno posebnim propisima.

Članak 26.

Ministarstvo obitelji, branitelja i
međugeneracijske solidarnosti obavlja poslove prijave, odnosno odjave
njegovatelja iz članka 18. ovog Pravilnika, Hrvatskom zavodu za mirovinsko
osiguranje, odnosno Hrvatskom zavodu za zdravstveno osiguranje s time da je u
obama slučajevima obveznik doprinosa Ministarstvo obitelji, branitelja i
međugeneracijske solidarnosti.

Ministarstvo obitelji, branitelja i
međugeneracijske solidarnosti upisuje podatke o početku i prestanku osiguranja
tih osoba u radne knjižice.

Članak 27.

Troškove u vezi s ocjenjivanjem psihofizičke i
zdravstvene sposobnosti predložene osobe za pružanje njege i pomoći, troškove
tečaja za osposobljavanje za pružanje njege i pomoći, te drugi troškovi (putni
troškovi) ostvarivanja prava po ovom Pravilniku snosi Ministarstvo obitelji,
branitelja i međugeneracijske solidarnosti.

V. ZAVRŠNE ODREDBE

Članak 28.

U postupku za ostvarivanje prava po ovom
Pravilniku primjenjuju se odredbe Zakona o općem upravnom postupku, ako ovim
Pravilnikom nije drugačije određeno.

Članak 29.

Danom stupanja na snagu ovog Pravilnika prestaje
se primjenjivati Pravilnik o izboru, načinu i postupku ostvarivanja prava osoba
koje pružaju njegu i pomoć hrvatskim ratnim vojnim invalidima 100% I. skupine
(»Narodne novine« broj: 54/02., 10/03., 23/03. i 106/04.).

Članak 30.

Ovaj
Pravilnik stupa na snagu danom objave u »Narodnim novinama«.

Klasa:
030-02/05-0001/7

Urbroj: 519-03/1-1-05-5

Zagreb,
7. ožujka 2005.

Potpredsjednica

Vlade Republike Hrvatske i

ministrica obitelji, branitelja i međugeneracijske
solidarnosti

**Jadranka Kosor, dipl. iur**.,
v. r.

ZAHTJEV
ZA USLUGOM OSOBE ZA PRUŽANJE NJEGE I POMOĆI

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
iz \_\_\_\_\_\_\_\_\_\_\_\_\_\_\_\_\_\_\_\_

(ime,
ime oca i prezime korisnika)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,
rođen\_\_\_\_\_\_\_\_\_\_\_\_\_\_\_\_\_\_

(adresa
prebivališta – boravišta)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
.

(rješenje
HRVI iz Domovinskog rata)

Predlažem
sljedeću osobu ili osobe za pružanje njege i pomoći i to sljedećim rasporedom:

1.
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2.
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3.
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PODNOSITELJ ZAHTJEVA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U
\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_ 200\_\_. godine

Pravilnik, NN 43/2005-827